29.9.2023
FI
Euroopan unionin virallinen lehti
L 242/187
55. kiinnittää huomiota siihen, että ihmisten ja etenkin nuorten olisi voitava asua, opiskella ja työskennellä omassa maassaan ja omalla alueellaan; korostaa, että jos ei toteuteta tehokkaita ja vaikuttavia toimenpiteitä köyhyyden torjumiseksi ja anneta tehokasta tukea mikrorahoitukseen ja pienimuotoisen yrittäjyyden kehittämiseen, taloudellisista syistä alkavat muuttoliikkeet, erityisesti aivovientiä aiheuttava muuttoliike, lisääntyvät edelleen ja aiheuttavat moninaisia haasteita sekä kohde- että lähtömaille;
56. katsoo ehdottomasti, että moniulotteinen ja kokonaisvaltainen lähestymistapa äärimmäiseen köyhyyteen on paras lähestymistapa, ja toteaa jälleen, että opetus (ja koulutus) on sekä ihmisoikeus että tehokkain väline köyhyyden, sosiaalisen syrjäytymisen ja eriarvoisuuden torjumiseksi;
57. korostaa, että arviolta 64 miljoonaa kehitysmaiden lasta ei käy alemman perusasteen koulua; painottaa tämän koskevan etenkin tyttöjä, sillä heidän oikeutensa laadukkaaseen opetukseen ovat heikentyneet edelleen ja että siihen ovat syynä koulujen sulkemiset, etäoppimismahdollisuuksien (myös digitaalisten) puuttuminen ja maiden talouksiin kohdistuvan paineen aiheuttama kansallisten koulutusmäärärahojen väheneminen; korostaa lisäksi, että yksi merkittävä syy on väkivalta maailman nykyisillä konfliktialueilla ja toinen suuri este, joka usein liittyy läheisesti konflikteihin, on köyhyys; muistuttaa, että on tärkeää asettaa yhtäläiset mahdollisuudet keskeiselle sijalle kehityksessä; tähdentää, että naisten oikeuksien vahvistaminen ja asianmukaiseen koulutukseen pääsy kehitysmaissa, erityisesti tyttöjen ja naisten osalta, ovat tärkeitä askelia köyhyyden ja heikon ruokaturvan torjunnassa; korostaa lisäksi, että kumppanimaissa on edistettävä nuorten naisten mahdollisuuksia osallistua eurooppalaisiin hankkeisiin, yrityskou­ lutukseen ja -rahoitukseen, koska naisilla on tärkeä rooli paikallisen ja alueellisen talouden kehittämisessä useissa kehitysmaissa;
58. panee merkille, että unioni tukee koulutusta noin sadassa maassa kumppanuuksilla, kuten maailmanlaajuinen koulutuskumppanuus (18) ja Education Cannot Wait (19), ja jatkaa edelleen sukupuolten tasa-arvon edistämistä yhteistyössä hallitusten ja valtiosta riippumattomien sidosryhmien kanssa;
59. on tyytyväinen siihen, että komissio on asettanut ensisijaiseksi painopisteeksi ylittää asetettu 10 prosentin tavoite ja saavuttaa koulutuksen osalta 13 prosentin tavoite INTPA-pääosaston kokonaissalkusta;
60. panee merkille, että vuonna 2021 unioni maksoi EKR:stä 85 miljoonaa euroa koulutuksen tukemiseen kumppanimaissa, mikä on edistänyt yli 32 miljoonan alemman perusasteen opiskelijan ja lähes kolmen miljoonan keskiasteen opiskelijan osallistumista koulutukseen vuosina 2018–2020; panee merkille, että 85 miljoonasta eurosta 6 miljoonaa euroa käytettiin tukemaan Erasmus-ohjelman liikkuvuutta ja valmiuksien kehittämistä koskevia hankkeita AKT-maissa, 31 miljoonaa euroa maksettiin ammatilliseen opetukseen ja koulutukseen ja tästä määrästä 5 miljoonaa euroa maksettiin osana budjettitukiohjelmia, 1,2 miljoonaa euroa urakoihin ja tarvikkeisiin, 0,8 miljoonaa euroa palveluihin ja loput 24 miljoonaa euroa avustuksina;
61. panee merkille, että komissio lupasi viime vuonna maailmanlaajuiseen koulutuskumppanuuteen 700 miljoonaa euroa, jotta voidaan auttaa tarjoamaan 140 miljoonalle lapselle koulutetut opettajat ja saada vielä 88 miljoonaa lasta kouluun ja oppimisen pariin;
62. toteaa jälleen, että yrittäjyysohjelmilla on keskeinen rooli köyhyyden torjunnassa ja talouskasvun kehittämisessä; korostaa, että liiketoimintakoulutuksen tarjoaminen voi auttaa pienyrittäjiä perustamaan yrityksiä ja parantaa liiketoimintakäytäntöjä, jotta köyhät perheet voivat hahmotella tiensä kohti kestävää toimeentuloa ja sosioekonomista selviytymiskykyä; toteaa kuitenkin, että tällaisten ohjelmien vaikuttavuuden parantamiseksi koulutusta olisi täydennettävä räätälöidyillä tuki- ja seurantapalveluilla; palauttaa mieliin, että kumppanimaissa on edistettävä nuorten naisten mahdollisuuksia osallistua eurooppalaisiin hankkeisiin, liiketoimintakoulutukseen ja rahastoihin; (18) https://www.globalpartnership.org/ (19) https://www.educationcannotwait.org/